DECRETO 5/2011, do 20 de xaneiro, polo que se declara a urxente ocupación dos bens e dereitos afectados polo expediente de expropiación forzosa que se tramita por mor das obras incluídas no proxecto sectorial de incidencia supramunicipal denominado granxa mariña e criadeiro de abalón en Muros (A Coruña), promovido por Galician Marine Aquaculture, S.L.
CONSELLERÍA DO MAR — III. OUTRAS DISPOSICIÓNS — 28/01/2011

Por Resolución do 13 de marzo de 2009, da Dirección Xeral de Recursos Mariños, publicada no Diario Oficial de Galicia nº 55, do 20 de marzo, déuselle publicidade ao acordo do Consello da Xunta de Galicia do 12 de marzo de 2009, polo cal se aproba definitivamente o proxecto sectorial de incidencia supramunicipal, denominado granxa mariña e criadeiro de abalón en Muros (A Coruña), promovido por Galician Marine Aquaculture, S.L.
A aprobación definitiva do proxecto sectorial, instrumento de ordenación territorial, conleva a declaración de utilidade pública e a necesidade de ocupación dos bens e dereitos correspondentes, para os efectos da expropiación forzosa, segundo o disposto no artigo 29º do Real decreto lexislativo 2/2008, do 20 de xuño, polo que se aproba o texto refundido da Lei do solo.
Por Resolución do 30 de novembro de 2010, a Secretaría Xeral da Consellería do Mar acordou abrir información pública correspondente ao expediente de expropiación forzosa que se tramita por mor das obras incluídas no proxecto sectorial de incidencia supramunicipal denominado granxa mariña e criadeiro de peneira en Muros (A Coruña), promovido por Galician Marine Aquaculture, S.L.
Para a execución do proxecto, Galician Marine Aquaculture, S.L. intentou adquirir todos os terreos, ao non ser posible a obtención de varias parcelas, polo que resulta necesaria a tramitación do correspondente procedemento de expropiación forzosa.
A relación de bens e dereitos en que se concreta a declaración de urxente ocupación están determinados no expediente que se someteu á información pública.
A necesidade da urxente ocupación dos bens e dereitos para a actuación derivada do proxecto sectorial de incidencia supramunicipal denominado granxa mariña e criadeiro de abalón en Muros (A Coruña), promovido por Galician Marine Aquaculture, S.L., vén excepcionalmente motivada pola propia natureza da actuación. A implantación do proxecto de Galician Marine Aquaculture, S.L. ten efectos positivos tanto para a comarca de Muros como para as comarcas adxacentes, ao responder a unha demanda social e laboral nunha zona que require de actividades que produzan emprego e non estraguen o contorno, ademais de favorecer a diversificación do sector da acuicultura. Por tal razón, fomentar o crecemento desta actividade económica constitúe un factor de desenvolvemento tanto social como económico.
Esta actuación enmárcase dentro das directrices desenvolvidas pola Consellería do Mar de creación de espazos no litoral galego para actividades acuícolas que regulen o crecemento da acuicultura mariña na terra, polo que dispón do apoio da Xunta de Galicia, tal e como deriva da aprobación da incidencia supramunicipal do Plan Sectorial da Acuicultura e da do propio proxecto sectorial.
O desenvolvemento do proxecto, cultivo sustentable de novas especies, favorece a diversificación do sector da acuicultura, polo que, fomentar o crecemento desta actividade económica constitúe un factor de desenvolvemento tanto social como económico e contribúe ao reforzo do proceso produtivo do sector da pesca galega.
Un proxecto destas características achegará ao seu contorno prosperidade, contribuíndo a potenciar o dinamismo e o crecemento da economía local, co conseguinte aumento de postos de traballo directos e indirectos.
Este proxecto desenvólvese incorporado ao Plan Galego de Acuicultura, adáptase aos seus criterios e obxectivos, impulsando así o sector da acuicultura e, por conseguinte, unha actividade económica que constitúe un factor de desenvolvemento tanto social como económico. De feito, trátase do primeiro proxecto acuícola de nova creación desenvolvido e aprobado nos últimos 5 anos.
O Concello de Muros manifestou de forma pública e directa o seu interese por un proxecto destas características, declarándoo de interese estratéxico social.
A non execución do procedemento expropiatorio pola vía de urxencia, que garanta a ocupación dos predios como máximo no mes de marzo, comportaría inexorablemente a paralización inmediata e por tempo indefinido das obras de execución do proxecto, xa que para o seu avance e finalización se require da ocupación parcial dalgúns predios obxecto de expropiación.
Esta paralización provocaría o incumprimento do plan de etapas previsto para a execución do proxecto, provocando un grave detrimento económico e financeiro que faría perigar incluso a materialización total do proxecto ao non se executar con tempo suficiente para garantir a dispoñibilidade dos fondos europeos da pesca, principal instrumento financeiro do proxecto.
Por todo isto, considérase necesario declarar a urxente ocupación dos bens e dereitos que se precisan ocupar para a actuación derivada do proxecto sectorial de incidencia supramunicipal denominado granxa mariña e criadeiro de abalón en Muros (A Coruña), promovido por Galician Marine Aquaculture, S.L.
A competencia para efectuar a declaración de urxente ocupación tena atribuída o Consello da Xunta de Galicia, considerando xustificada esta declaración polos motivos anteriormente sinalados.
En virtude de todo o exposto, e en aplicación do artigo 28º.2 do Estatuto de autonomía de Galicia e do artigo 52º da Lei de expropiación forzosa, así como do artigo 56º, parágrafo 1 do seu regulamento, por proposta da Consellería do Mar e logo de deliberación do Consello da Xunta de Galicia na súa reunión do día vinte de xaneiro de dous mil once,
DISPOÑO:
Artigo único.-Declarar a urxente ocupación dos bens e dereitos necesarios e que se concretan no expediente administrativo instruído, para os efectos da expropiación, en beneficio de Galician Marine Aquaculture, S.L., na actuación derivada do proxecto sectorial de incidencia supramunicipal denominado granxa mariña e criadeiro de abalón en Muros (A Coruña), promovido por Galician Marine Aquaculture, S.L.
Santiago de Compostela, vinte de xaneiro de dous mil once.
Alberto Núñez Feijóo
Presidente
Rosa Mª Quintana Carballo
Conselleira do Mar